b'\n_START_ARTICLE_\nDanilo Benedi\xc4\x8di\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nNa ljubljanski Akademiji za gledali\xc5\xa1\xc4\x8de, radio, film in televizijo je v letih 1953\xe2\x88\x921957 \xc5\xa1tudiral v letniku Vide Juvan. Absolviral je z vlogo Trofimova v \xc4\x8cehovem Vi\xc5\xa1njevem vrtu. Diplomiral je leta 1970._NEWLINE_Kot izrazit nosilec mladostnih vlog se je \xc5\xbee na Odru 57 uveljavil kot Pa\xc5\xbe v Smoletovi Antigoni in Dan v Zaj\xc4\x8devih Otrocih reke. Takoj po \xc5\xa1tudiju se je zaposlil v ljubljanski Drami in bil njen \xc4\x8dlan od 1957 do 1996, ko se je upokojil, a se \xc5\xa1e pojavljal na odrskih deskah. V Drami SNG je odigral vrsto nosilnih vlog, najprej juna\xc5\xa1kih, nato karakternih in grotesknih pa tudi komi\xc4\x8dnih. Igral je tudi na radiu, televiziji in pri filmu._NEWLINE_V svojem stalnem gledali\xc5\xa1\xc4\x8du je oblikoval mnogo nosilnih vlog za nekatere je bil tudi nagrajen, saj je prejel Severjevo nagrado (1974), Bor\xc5\xa1tnikovo nagrado za igro na Bor\xc5\xa1tnikovem sre\xc4\x8danju (1976), nagrado Pre\xc5\xa1ernovega sklada (1980), \xc5\xbdupan\xc4\x8di\xc4\x8devo nagrado (1985) ter leta 1988 najvi\xc5\xa1je slovensko igralsko priznanje Bor\xc5\xa1tnikov prstan.'